b"\n_START_ARTICLE_\nCasa al carrer Gardiss\xc3\xb3, 2\n_START_SECTION_\nDescripci\xc3\xb3\n_START_PARAGRAPH_\nSituada dins del nucli urb\xc3\xa0 de la poblaci\xc3\xb3 de Llan\xc3\xa7\xc3\xa0, a l'extrem nord-est del casc antic de la vila, formant cantonada amb els carrers de Pablo Picasso i Rafael Estela._NEWLINE_Edifici cantoner de planta irregular amb jard\xc3\xad lateral, format per diversos cossos adossats. Presenta cobertes d'un sol vessant o b\xc3\xa9 planes i est\xc3\xa0 distribu\xc3\xaft en planta baixa i tres pisos. L'edifici presenta dues parts ben diferenciades. El volum principal, de grans dimensions, \xc3\xa9s m\xc3\xa9s recent cronol\xc3\xb2gicament que l'altre i presenta obertures rectangulars amb els emmarcaments arrebossats. L'acc\xc3\xa9s a l'interior es fa pel primer pis mitjan\xc3\xa7ant unes escales exteriors des de les que tamb\xc3\xa9 es pot accedir al jard\xc3\xad. Tota la construcci\xc3\xb3 est\xc3\xa0 arrebossada i emblanquinada. La part m\xc3\xa9s destacable de l'edifici \xc3\xa9s l'altre volum, m\xc3\xa9s antic que l'anterior, i que est\xc3\xa0 situat a l'extrem de llevant de la construcci\xc3\xb3, formant cantonada. T\xc3\xa9 la teulada d'un sol vessant, s'organitza tamb\xc3\xa9 en tres nivells superiors i presenta senzilles finestres rectangulars. Cal destacar l'extrem superior de la cantonada de tramuntana, donat que hi ha un cos circular sobresortit cobert amb la mateixa teulada que la resta de l'edifici. Tamb\xc3\xa9 mereix menci\xc3\xb3 el gran mural situat a la petita placeta orientada al carrer de Pablo Picasso, el qual es recolza a la fa\xc3\xa7ana de llevant de l'edifici. Aquesta part de la construcci\xc3\xb3 est\xc3\xa0 bastida en pedra escairada i sense treballar, disposada regularment."